Minn Juanito Camilleri, miktuba nhar it-Tlieta, 16 t'Ottubru wara l-Manifestazzjoni għall-Ġustizzja u Verita'. X'ġabek hawn illum ħabib? Tgħid hi t-trobbija li sawru fik ommok u missierek? Il-valuri li ħaddnu huma u li int tixtieq li tista' tkebbes f'uliedek ukoll?... l-onestà, l-integrità, ir-rispett lejn l-awtorità. Jaqaw dawn m'għadhomx moda? Dawn blugħat ta' min irid jagħmilha tal-ħelu, jew jilgħabha tal-qaddis? U fuq kollox dawn l-ideali fejn iwassluk f'dan "l-aqwa zmien", fejn igħodd biss kemm taf tiskot biex tinqeda, kemm taf tiżloq bla xkiel, u tiffanga? Verament x'ġabek hawn illum? Tgħid hi r-rabbja, l-korla li tinġemgħa bħal balla fl-istonku, meta tara min juża s-setgħa biex jimmanipula is-sistema tal-qrati, u tal-korpi tal-ordni publika, ħalli ifixkel il-ġustizzja, irrendiha f'parodija? Daqs li kieku l-ġustizzja hi frott proċess mekaniku bla moħħ, bla ruh, bla prinċipji, fejn nilgħabu bil-kliem u nużaw xi proċedura bażwijja għas-skapitu tas-sewwa? Suppost li l-għamad tal-ġustizja qiegħed hemm biex hi ma tfassalx skont il-wiċċ, skont il-lewn... u mhux biex tneħħi ħarsitha minn fuq il-verità. Il-ġustizzja vera, trid tkun imsejsa fuq il-verità, il-verità kollha, u xejn ħlief il-verità ta' Alla... bla tbażwir u manipulazjoni tal-opinjoni publika fil-media. Izda nismagħkom tistaqsu: x'inhi l-verità? Min qatilha? X'ġabek hawn illum f'għeluq mewtha? Forsi kienet is-sogħba, il-misthijja, jew il-kuxjenza... għax kif tista' tibqa' sieket, kif tista' tagħlaq għajnejk għal dak li hu għaddej... ħallik mill-biza', ħallik mill-interessi. Int fhimt li għalkemm li tgħolli lehnek ta' protesta sar jista' jkollu konsegwenzi koroh, il-konsegwenzi huma ferm akbar jekk tibqa' sieket quddiem l-inġustizja u l-korruzjoni. Gejt hawn mhux għax trid taqla' l-inkwiet iżda għax inkwetat, mhux għax għandek x'interess moħbi li tfixkel, iżda għax xbajt tara l-qerq ta' min irid ifixkel u jimmanipola l-imħuħ biex tgħaddi tiegħu. Iblah hu dak li jagħlaq għajnejh għax jahseb li jaqbillu ma jarax il-ħażen, min isodd widintu biex ma jismax l-għajta għal-ġustizzja, u min jagħlaq ħalqu ħlif biex jiffanga! L-ahwa allura x'ġabna hawn illum? Elf mistoqsija u waħda... waħda partikolari: Min hemm wara l-qtil ta' Daphne u għaliex jidher li m'hemmx investigazjoni serja biex dan ikun żvelat? Minflok hawn min b'ħerqa kbira jrid jitfi l-memorja tagħha u tal-kazijiet li fuqhom ippublikat. Agħtiha, O Mulej, il-mistrieħ ta' dejjem... u lilna lkoll, aghtina l-kuraġġ! Previous: L-omelija tat-Tlieta Next: Jagħmlu bħal Mugabe window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });
Guest Post: Għalfejn ipprotestajt?